杨基
出台复还洪都
福至本无象，祸来非有因。
方忧触罗网，遽喜辞妖尘。
念此蓬藋姿，忽遘蹇与屯。
仓黄圜扉中，日夕与死邻。
皇明眷私照，寒谷回阳春。
既免在涤牲，复纵充庖鳞。
重沐饬冠裳，济溺立要津。
道路与我庆，况我骨肉亲。
归来向妻孥，秉烛语及晨。
犹疑是梦寐，欢乐恐未真。
嗟余抑何艰，坎惣多苦辛。
弱无胜力锥，而欲举万钧。
羸牛服盐车，遥遥西入秦。
进逢九阪危，退迫尺棰嗔。
敢惜筋力疲，所虑车摧轮。
哀鸣徒嗷嗷，仰诉空谆谆。
听者无不怜，谁复为解颦。
终当脱羁鞅，沧波浩难驯。